Diari Oficial de la Generalitat Valenciana


Sumari del DOGV 2476, del 24-03-1995 (1995/834210)

RESOLUCIÓ de 23 de febrer de 1995, de la Secretaria General de la Conselleria d'Administració Pública, per la qual es disposa la publicació de l'Acord Marc entre la Conselleria de Medi Ambient i el Fons de Formació del Fons Promoció de l'Ocupació (FPE).
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2476

Data del DOGV
:   24-03-1995

Secció del DOGV
:   ALTRES DISPOSICIONS

Número del document
:   1995/834210


Data del document
:   23-02-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 23 de febrer de 1995, de la Secretaria General de la Conselleria d'Administració Pública, per la qual es disposa la publicació de l'Acord Marc entre la Conselleria de Medi Ambient i el Fons de Formació del Fons Promoció de l'Ocupació (FPE).   
Subscrit, després de la tramitació prèvia reglamentària, entre la Conselleria de Medi Ambient i el Fons de Formació del Fons de Promoció de l'Ocupació, el dia 2 de desembre de 1994, un acord marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0081/95, i que figura com a annex d'aquesta resolució.  
València, 23 de febrer de 1995.- El secretari general de la Conselleria d'Administració Pública.  
Acord Marc entre la Conselleria de Medi Ambient i el Fons de Formació del Fons de Promoció de l'Ocupació (FPE)  
València, 2 de desembre de 1994  
REUNITS:  
D'una banda, Emèrit Bono i Martínez, conseller de Medi Ambient, i, de l'altra, Salvador Ferrer i Ribelles, amb DNI 15 948 021, en qualitat de delegat a València del Fons de Formació del Fons de Promoció de l'Ocupació, amb domicili social a València, a l'avinguda de l'Enginyer Manuel de Soto, s/n,  
EXPOSEN:  
Primer  
Que la Conselleria de Medi Ambient entén que l'educació i la formació en temes ambientals resulta un factor fonamental en l'eficàcia de les mesures de protecció del medi ambient dutes a terme per la Generalitat Valenciana i les corporacions locals. I això, tant a nivell dels responsables polítics municipals com dels tècnics, com també de la conscienciació de la població per tal d'integrar els valors de respecte a l'entorn en el bagatge cultural dels nostres pobles.  
La Conselleria de Medi Ambient considera, així mateix, la necessitat de dotar-se de programes formatius que complementen la seva acció a nivell preventiu i d'intervenció, tot establint els mitjans adients per dissenyar-los, dur-los a terme i avaluar-los, de manera que siga possible l'optimització progressiva d'aquests.  
Segon  
Que el Fons de Formació del Fons de Promoció de l'Ocupació és una institució sense ànim de lucre amb una llarga experiència en la formació de treballadors i quadres en diferents nivells de responsabilitat, i també en la realització d'anàlisis de necessitats de formació, en el disseny, implementació, gestió i avaluació de projectes formatius, incloent-hi tot tipus de metodologies i tècniques d'intervenció, que es caracteritza per la innovació metodològica i el plantejament de 'projectes a mida' de les necessitats i disponibilitat de les empreses, les institucions i els col·lectius.  
Així mateix, el Fons de Formació ha participat en l'elaboració i l'execució de projectes formatius relacionats amb el medi ambient, en el context de la seva preocupació per la qualitat de vida i el benestar de la ciutadania.  
És per tot això que convenen a formalitzar aquest acord marc de col·laboració segons les següents  
Estipulacions  
Primera  
La Conselleria de Medi Ambient i el Fons de Formació estableixen, mitjançant aquest acord marc, un programa de col·laboració, la finalitat i objectius del qual s'adrecen al desenvolupament de la formació en matèria ambiental en funció de les necessitats i demandes de la Conselleria de Medi Ambient.  
Segona  
El contingut d'aquesta col·laboració es desenvoluparà al través de les accions següents:  
\* Anàlisi de necessitats de formació.  
\* Disseny, implementació, gestió i avaluació de campanyes de difusió i conscienciació en temes referits al respecte al medi ambient.  
\* Elaboració de materials didàctics i de difusió.  
\* Preparació de formadors en les distintes especialitats relacionades amb el medi ambient.  
\* Qualsevol altre tipus d'accions que la Conselleria de Medi Ambient considere adient.  
Tercera  
Per a la realització d'aquestes accions, la Conselleria de Medi Ambient i el Fons de Formació, establiran per acord explícit:  
\* La metodologia que s'utilitzarà, d'acord amb els objectius expressats.  
\* Les organitzacions, institucions o col·lectius als quals les accions van adreçades.  
\* La temporització i el calendari d'execució dels projectes.  
Quarta  
Es crearà una comissió mixta integrada per dos representants de la Conselleria de Medi Ambient i dos del Fons de Formació del Fons de Promoció de l'Ocupació.  
Seran funcions d'aquesta comissió:  
a) Aprovar els projectes d'activitats que s'han de desenvolupar, tot incloent el cost econòmic.  
b) Dur a terme el seguiment i l'avaluació de les accions objecte d'aquest acord marc.  
Cinquena  
Aquest acord arc tindrà una durada d'un any, i serà automàtica la seva pròrroga per períodes iguals de temps sempre que no siga denunciat per alguna de les parts amb almenys dos mesos d'antelació abans de l'acabament del període en curs.  
I en prova de conformitat, signen el present document en la data i al lloc indicats.  
Per la Conselleria de Medi Ambient Pel Fons de Formació  
Emèrit Bono i Martínez Salvador Ferrer i Ribelles